CELEX: 32013D0323
Language: lv
Date: 2013-06-21 00:00:00
Title: 2013/323/ES: Padomes Īstenošanas lēmums ( 2013. gada 21. jūnijs ), ar ko groza Īstenošanas lēmumu 2011/344/ES par Savienības finanšu palīdzības piešķiršanu Portugālei

27.6.2013   
            
            
               LV
            
            
               Eiropas Savienības Oficiālais Vēstnesis
            
            
               L 175/47
            
         PADOMES ĪSTENOŠANAS LĒMUMS
   (2013. gada 21. jūnijs),
   ar ko groza Īstenošanas lēmumu 2011/344/ES par Savienības finanšu palīdzības piešķiršanu Portugālei
   (2013/323/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Regulu (ES) Nr. 407/2010 (2010. gada 11. maijs), ar ko izveido Eiropas finanšu stabilizācijas mehānismu (1), un jo īpaši tās 3. panta 2. punktu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Pēc Portugāles lūguma Padome 2011. gada 17. maijā tai piešķīra finanšu palīdzību (Padomes Īstenošanas lēmums 2011/344/ES (2)), lai atbalstītu stingru ekonomikas un finanšu reformu programmu ("programma"), kuras mēŗkis ir atjaunot uzticību, ļaut ekonomikai atkal uzsākt ilgtspējīgu izaugsmi un nodrošināt finanšu stabilitāti Portugālē, eurozonā un Savienībā.
            
         
               (2)
            
            
               Saskaņā ar Īstenošanas lēmuma 2011/344/ES 3. panta 10. punktu Komisija kopā ar Starptautisko valūtas fondu (SVF) un saziņā ar Eiropas Centrālo banku (ECB) no 25. februāra līdz 14. martam veica septīto pārskatīšanu attiecībā uz Portugāles iestāžu progresu saskaņā ar programmu pieņemto pasākumu īstenošanā. Pēc tam 2013. gada 14. līdz 17. aprīlī un 8. līdz 11. maijā notika dažu fiskālo pasākumu papildu vērtēšana.
            
         
               (3)
            
            
               Savienības aizdevumu maksimālā vidējā dzēšanas termiņa pagarināšana nāktu par labu, jo tā atbalstītu Portugāles centienus atgūt pilnīgu piekļuvi tirgum un veiksmīgi pabeigt programmu. Lai varētu pilnībā izmantot Savienības aizdevuma maksimālo vidējo dzēšanas termiņu, būtu jāatļauj Komisijai pagarināt aizdevuma daļu un atsevišķu maksājumu dzēšanas termiņu.
            
         
               (4)
            
            
               Reālais iekšzemes kopprodukts (IKP) 2012. gadā pēc negaidīti lielas ekonomiskās aktivitātes un nodarbinātības samazināšanās gada pēdējā ceturksnī samazinājās par 3,2 %. Šo izmaiņu dēļ bija jāpārskata un jākoriģē uz leju ekonomikas attīstības perspektīvas: pašlaik tiek prognozēts, ka reālais IKP 2013. gadā samazināsies par 2,3 % negatīvāku 2012. gada beigu dēļ, izteiktākas iekšzemes patēriņa samazināšanās, bezdarbam kļūstot lielākam, nekā iepriekš prognozēts, un sliktākām ārējā pieprasījuma perspektīvām. Tiek prognozēts, ka arī ekonomikas atlabšana noritēs gausāk, nekā gaidīts iepriekš, ka reālais IKP zemāko punktu sasniegs gada otrajā pusē un 2014. gadā sāks palielināties vidēji par 0,6 % gadā. Gaidāms, ka reālā IKP pieaugums 2015. gadā būs 1,5 %. Paredzams, ka visaugstākais bezdarba līmenis 18½% no darbaspēka būs 2014. gadā.
            
         
               (5)
            
            
               Vispārējās valdības budžeta deficīts 2012. gadā sasniedza 6,4 % no IKP, kas pārsniedz mērķrādītāju 5 % no IKP. Nominālo deficītu iespaidoja vairāki lieli vienreizēji darījumi, kuru ietekme uz budžetu iepriekšējā pārskatīšanā nebija zināma. Šie darījumi ietver kapitāla ieguldījumus valstij piederošā bankā CGD (0,5 % no IKP), pašu kapitālā pārvērsto Parpública akcionāru aizdevumu novirzīšanu uz SAGESTAMO ar valdības starpniecību (neviens no minētajiem uzņēmumiem nav vispārējās valdības sektora uzņēmums (0,5 % no IKP)) un vērtības samazināšanu saistībā ar BPN aktīvu pārvešanu (0,1 % no IKP). Turklāt pēc konsultēšanās ar Eurostat ienākumi no Portugāles lielo lidostu ekspluatācijas koncesijas pārdošanas tika uzskatīti par pašu kapitāla atskaitījumiem, kas tādējādi neietekmē vispārējās valdības budžeta bilanci, pretēji tam, ko valdība bija paredzējusi budžetā (0,7 % no IKP). Izslēdzot no kopējās bilances šo vienreizējo faktoru ietekmi, vispārējās valdības budžeta deficīts būtu bijis 4,7 % no IKP, t.i., mazāks nekā mērķrādītājs. Ierobežot deficītu šajā līmeni bija grūti, jo mazāki ieņēmumi, ko noteica sliktāki makroekonomiskie rādītāji, bija jākompensē ar lielākiem ietaupījumiem, nekā sākotnēji paredzēts budžetā, jo īpaši uz publiskā sektora algu izdevumu, starppatēriņa un jauniem investīciju projektiem paredzētu apropriāciju rēķina.
            
         
               (6)
            
            
               Kopumā 2012. gadā fiskālā konsolidācija, ko mērī kā strukturālās bilances uzlabojumu, sasniedza 2,4 % no IKP, un tas atbilst Padomes 2012. gada 9. oktobra ieteikumam par pārmērīga valdības budžeta deficīta situācijas novēršanu Portugālē. Uzlabojums strukturālajā primārajā bilancē bija vēl lielāks — 2,7 % no IKP.
            
         
               (7)
            
            
               Pēc 2012. gadā notikumiem jaunajā 2013. gada budžeta pamatscenārijā tiek pieņemts, ka ieņēmumu nepietiekamība un paaugstinātie sociālie pārvedumi natūrā tiks pārnesti, bet liela daļa no izdevumu samazinājuma 2012. gada pēdējā ceturksnī tiek uzskatīta par nepastāvīgiem, kas 2013. gadā izraisa negatīvu pārnesumu aptuveni 0,4 % apmērā no IKP. Turklāt makroekonomikas perspektīvas būtiskā pasliktināšanās 2013. gadā samazināja budžeta pamatscenāriju vēl par 0,5 % no IKP. Ņemot vērā šīs norises, budžeta mērķvērtības, kas norādītas programmas piektajā pārskatā (4,5 % no IKP 2013. gadā un 2,5 % no IKP 2014. gadā) vairs nav iespējams sasniegt. Tā kā novērtēts, ka valdība lielākoties nespēj ietekmēt novirzes, šķiet lietderīgi pārskatīt budžeta korekciju.
            
         
               (8)
            
            
               Deficīta mērķvērtības tāpēc jākoriģē līdz 5,5 % no IKP 2013. gadā, 4,0 % no IKP 2014. gadā un 2,5 % no IKP 2015. gadā. Šīs fiskālās mērķvērtības ir pārveidotas tā, lai saglabātu primāro strukturālo korekciju, kas 2011.–2015. gadā būtu tuva 9 %, un vienlaikus ļautu darboties automātiskiem stabilizētājiem un ņemtu vērā finansēšanas un parāda ierobežojumus, kā arī korekcijas sociālās izmaksas. Pat ar pārskatītajām mērķvērtībām būs nepieciešami apjomīgi konsolidācijas pasākumi 3,5 % apmērā no IKP 2013. gadā un 2 % apmērā no IKP 2014. gadā. Programmas darbības laikā paredzēto korekciju pamatā ir virkne strukturālu izdevumu un ieņēmumu pasākumu. Gaidāms, ka konsolidācija turpināsies pēc programmas darbības laika, lai līdz 2015. gadam deficītu pārliecinoši samazinātu zem 3 % sliekšņa.
            
         
               (9)
            
            
               Ņemot vērā, ka publiskajā sektorā strādājošajiem atjaunots viens no diviem prēmiju maksājumiem un par 1,1 reizi palielināti tie divi prēmiju maksājumi pensionāriem, kuri 2012. gadā netika veikti, 2013. gada budžeta likumā iekļauti strukturāla rakstura diskrecionāri pasākumi, kuru vērtība mazliet pārsniedz 3 % no IKP. Tomēr 2013. gada 5. aprīlī Konstitucionālā tiesa lēma pret dažiem 2013. gada budžeta noteikumiem, tostarp pret plānoto turpmāko prēmiju maksājuma samazinājumu publiskajā sektorā strādājošajiem, prēmiju maksājuma samazinājumu (ar koeficientu 0,9) pensionāriem un jaunu papildnodokli par bezdarba un slimības pabalstiem, tādejādi iegūstot budžeta atšķirības 0,8 % apmērā no IKP. Lai novērstu šīs atšķirības un nodrošinātu 2014. un 2015. gadā vajadzīgo fiskālo korekciju, valdība aprīlī un maijā pieņēma pastāvīgu izdevumu samazināšanas pasākumu paketi, kas 2013.–2014. gadā kopā nodrošinātu 4,7 miljardu euro jeb 2,8 % no IKP; no tiem pasākumi par 0,8 % IKP tiks piemēroti jau 2013. gadā. 2014. gadā tiks atjaunots līdzvars starp ieņēmumu un izdevumu konsolidāciju.
            
         
               (10)
            
            
               Pilnībā atjaunojot divus prēmiju maksājumus publiskajā sektorā strādājošajiem un pensionāriem, ieņēmumu palielinājums atbilst vairāk nekā divām trešdaļām no kopējās fiskālās konsolidācijas 2013. gadā, savukārt izdevumu samazinājums atbilst mazāk nekā vienai trešdaļai, — un tas ir pretrunā nodomam konsolidācijā orientēties uz izdevumu daļu.
            
         
               (11)
            
            
               Ieņēmumu pasākumos 2013. gadā ietilpst iedzīvotāju ienākuma nodokļa pārstrukturēšana; 3,5 % papildnodoklis par ienākumiem, kas apliekami ar nodokli un pārsniedz minimālo algu; solidaritātes papildnodoklis par augstākiem ienākumiem; nodokļa bāzes palielināšana un citi ieņēmumi uzņēmumu nodokļu jomā; augstāks akcīzes nodoklis par tabaku, alkoholu un dabasgāzi; nekustamā īpašuma nodokļa bāzes palielināšana pēc īpašumu pārvērtēšanas un ārkārtas solidaritātes iemaksas pensijām ar mērķi risināt ilgtspējas problēmas, ko izraisa novecošana. Izdevumu daļā pasākumi paredz lielu samazinājumu publiskā sektora algu izdevumos, optimizējot resursu sadaliun darbinieku skaitu, samazinot virsstundu samaksas, papildatvieglojumu un ārkārtas atvaļinājuma gadījumā izmaksājamās kompensācijas. Citi izdevumu mazināšanas pasākumi ietver racionalizācijas turpināšanu veselības jomā; sociālo pabalstu racionalizēšanu un mērķiem atbilstošāku sociālo atbalstu; starppatēriņa samazināšanu nozaru ministrijās; ietaupījumus, ko nodrošina grozījumi publiskā un privātā sektora partnerības (PPP) līgumos un papildu pārstrukturēšana valsts uzņēmumos (VU). Daži paredzētie ietaupījumi radīsies, īstenojot pasākumus, kas tika paredzēti, veicot publiskā sektora izdevumu pārskatīšanu.
            
         
               (12)
            
            
               Papildus iepriekšējiem pasākumiem, kas ir pastāvīgi, valdība gatavojas pieņemt arī pasākumus, kas nav pastāvīgi, tostarp, inter alia, novirzot Kohēzijas fonda resursus no projektiem, kas vēl ir agrākā izstrādes stadijā, uz projektiem, kuri ir vēlākā izstrādes stadijā, un kapitāla izdevumu turpmāku samazināšanu (programma Polis).
            
         
               (13)
            
            
               Papildus konsolidācijas pasākumiem, kas iekļauti papildu budžetā, visas citas tādu reformu īstenošanai nepieciešamās izmaiņas tiesību aktos un tiesību aktu priekšlikumus, kuras saistītas ar publiskā sektora izdevumu pārskatīšanu, pieņems valdība vai attiecīgā gadījumā — tās tiks iesniegtas Parlamentam līdz likumdošanas sesijas beigām, proti, līdz 2013. gada jūlija vidum.
            
         
               (14)
            
            
               Fiskālo korekciju 2014. gadā veiks, pamatojoties uz publiskā sektora izdevumu pārskatīšanu, ko valdība ir veikusi pēdējo mēnešu laikā un kas ietver pastāvīgus izdevumu samazināšanas pasākumus 2% apmērā no IKP 2014. gadā. Publiskā sektora izdevumu pārskatīšanas pasākumu galvenā ietekme izpaudīsies trijos galvenajos virzienos: 1) algu izdevumu samazināšana publiskajā sektorā; 2) pensiju piemaksu samazināšana; 3) nozaru izdevumu samazināšana nozaru ministrijās un programmās. Publiskā sektora izdevumu pārskatīšanas pasākumi ir daļa no plašākiem centieniem reformēt valsti ar mērķi palielināt pašu kapitālu un sociālo pārvedumu un sabiedrisko pakalpojumu sniegšanas efektivitāti. Algu izdevumu samazināšanai 2014. gadā mērķis ir samazināt darbinieku skaitu publiskajā sektorā, vienlaikus palielinot kvalificētāku darbinieku īpatsvaru, tuvinot publiska sektora darba noteikumus privātā sektora noteikumiem un darot atlīdzības politiku caurredzamāku un atbilstīgāku nopelniem. Konkrētas reformas ietver īpašās mobilitātes shēmas pārveidi par pārkvalificēšanās programmu, publiskā sektora darba laika pieskaņošanu privātā sektora darba laikam (t. i., darba nedēļas ilguma palielināšana no 35 stundām uz 40), darba laika uzskaites ieviešanu, atvaļinājuma samazināšanu, brīvprātīgas darba attiecību pārtraukšanas shēmas (aplēsts, ka attiecīgās vienreizējās izmaksas būs aptuveni 0,3 % no IKP) un vienotas algu un piemaksu likmes ieviešana. Visaptveroša pensiju reforma nodrošinās vēl vienu svarīgu ietaupījumu daļu, tās pamatā būs taisnīguma principi un ienākumu progresivitāte — tādējādi tiks aizsargātas vismazākās pensijas. Reformas konkrētais mērķis būs samazināt atšķirības starp civildienesta ierēdņu sistēmu (CGA) un vispārējo sistēmu, ar izmaiņām demogrāfiskās ilgtspējas koeficientā palielinot likumā noteikto pensionēšanās vecumu un, ja tas noteikti nepieciešams, ieviešot progresīvu ilgtspējas iemaksu. Visbeidzot tiks palielināti ar starppatēriņu un izdevumu programmām saistītie ietaupījumi nozaru ministrijās.
            
         
               (15)
            
            
               Ņemot vērā politiskos un juridiskos riskus, kas saistīti ar īstenošanas procesu, pašlaik notiekošajā konsultāciju procesā ar sociālajiem un politiskajiem partneriem, dažus no publiskā sektora izdevumu pārskatīšanas pasākumiem, var aizstāt ar citiem līdzvērtīga apjoma un kvalitātes pasākumiem.
            
         
               (16)
            
            
               Budžeta korekcijas process balstās uz virkni fiskālu strukturālo pasākumu, kuru mērķis ir pastiprināt kontroli pār valdībass izdevumiem un uzlabot ieņēmumu iekasēšanu. Konkrēti ir paredzēta visaptveroša budžeta struktūras reforma, tostarp centrālās, reģionālās un vietējās pārvaldes līmenī, lai to saskaņotu ar budžeta procedūru un pārvaldības paraugpraksi. Budžeta struktūras likumu grozīja, lai iekļautu pastiprināto Savienības fiskālās pārvaldības sistēmu, transonējot Līgumā par stabilitāti, koordināciju un pārvaldību ekonomiskajā un monetārajā savienībā un tiesību aktos par ekonomikas pārvaldību, kas pazīstami kā "sešnieks", noteiktās prasības. Jaunā saistību kontroles sistēma jau nodrošina rezultātus, bet īstenošana ir stingri jāuzrauga, lai nodrošinātu saistību atbilstību finansējumam. Reformas publiskā sektora pārvaldē tiks turpinātas, ievērojami racionalizējot nodarbinātību tajā un publiskā sektora vienības. Ieņēmumu administrēšanas reformu programmas īstenošana turpinās, un iestādes pastiprina uzraudzību un nostiprina ieņēmumu atbilstību. Sākusies PPP līgumu pārskatīšana, un tiek plānots, ka, sākot ar 2013. gadu, tiks gūti ievērojami ietaupījumi. Valsts uzņēmumi (VU) 2012. gada beigās bija panākuši līdzsvarotus darbības rezultātus, un tiek paredzēts reformas, kas tos uzlabos vēl vairāk. Reformas veselības aprūpes nozarē rada ievērojamus ietaupījumus, un to īstenošana kopumā turpinās atbilstīgi mērķiem.
            
         
               (17)
            
            
               Saskaņā ar Komisijas pašreizējo prognozi par nominālā IKP pieaugumu (-1,0 % 2013. gadā, 1,6 % 2014. gadā un 3,3 % 2015. gadā) un vispārējās valdības budžeta deficītu (5,5 % no IKP 2013. gadā, 4,0 % no IKP 2014. gadā un 2,5 % no IKP 2015. gadā) gaidāms, ka parāda attiecība pret IKP mainīsies šādi: 122,9 % no IKP 2013. gadā, 124,2 % no IKP 2014. gadā un 123,1 % no IKP 2015. gadā. Tādējādi parāda attiecība pret IKP pēc 2014. gada samazināsies, pieņemot, ka vēl vairāk samazināsies arī deficīts. Parāda dinamiku ietekmē virkne ārpusbilances operāciju, tostarp apjomīgu finanšu aktīvu iegādes, jo īpaši iespējamai banku rekapitalizācijai un VU finansējumam, un atšķirības starp uzkrātajiem un izmaksātajiem procentiem.
            
         
               (18)
            
            
               Banku kapitāla palielināšana 2012. gadā tika pabeigta un ļāva iesaistītajām bankām panākt atbilstību Eiropas Banku Iestādes noteiktajām kapitāla rezervēm, kā arī pamata 1. līmeņa kapitāla programmas mērķim 2012. gadam 10 % apmērā, kas tika izpildīts līdz 2012. gada vidum. Orientējošais attiecības aizdevumi/noguldījumi mērķis 120 % līdz 2014. gadam, šķiet, tiks sasniegts; dažas bankas jau bija zem šā sliekšņa līdz 2012. gada beigām. Tiek pastiprināti centieni dažādot uzņēmumu finansējuma avotus. Tiek novērtēts, ciktāl iespējams uzlabot pašreizējo valdības finansēto kredītlīniju darbību un pārvaldību. Tiek analizēti banku sanācijas plāni un tiek gatavoti noregulējuma plāni.
            
         
               (19)
            
            
               Veiksmīgi tiek īstenotas arī izaugsmi un konkurētspēju veicinošas strukturālās reformas. Papildus aktīvas darba tirgus politikas stiprināšanai iestādes ir pieņēmušas visaptverošu darba tirgus reformu. Lai veicinātu darba tirgus elastību un darba vietu radīšanu, ar jauno tiesisko regulējumu tiek samazināti atlaišanas pabalsti, tiek atviegloti nosacījumi taisnīgai atlaišanai, tiek palielināts darba laika elastīgums, paredzētas lielākas darba līguma slēgšanas sarunu iespējas uzņēmuma līmenī un tiek pārskatīta bezdarba apdrošināšanas pabalstu sistēma, lai palielinātu stimulus drīz atgriezties darbā, vienlaikus garantējot pienācīgu aizsardzību. Vidējās izglītības un profesionālās apmācības rīcības plānu īstenošana kopumā norit, kā paredzēts.
            
         
               (20)
            
            
               Pietiekamā tempā tiek īstenota Eiropas Parlamenta un Padomes Direktīva 2006/123/EK (2006. gada 12. decembris) par pakalpojumiem iekšējā tirgū (3), kuras mērķis ir mazināt šķēršļus ienākšanai tirgū un sekmēt konkurenci un ekonomisko aktivitāti, atvieglojot jauniem tirgus dalībniekiem piekļuvi tirgum dažādos ekonomikas režīmos. Parlamentā tiks iesniegts pamatlikums, kas noteiks galvenos svarīgākos valsts regulatora iestādes darbības principus, paredzot tai ievērojamu neatkarību un autonomiju. Ir noticis ievērojams progress Trešās enerģētikas paketes transponēšanā, un elektroenerģijas tarifu parāda samazināšanā, kas vajadzīga, lai nodrošinātu sistēmas ilgtspēju. Dažādās ekonomikas nozarēs, tādās kā vide un teritorijas plānošana, lauksaimniecība un lauku attīstība, rūpniecība, tūrisms un ģeoloģija, tiek vienkāršotas licencēšanas procedūras un citi administratīvie slogi.
            
         
               (21)
            
            
               2012. gada novembrī stājusies spēkā visaptveroša mājokļu īres tirgus reforma, kurai vajadzētu panākt lielāku dinamiku mājokļu tirgū. Tiesu sistēmas reformas tiek īstenotas atbilstīgi apstiprinātajam grafikam. Ir gūti panākumi neizskatīto lietu skaitu samazināšanā un plašāku reformu īstenošanā, piemēram, veikta tiesu apgabalu ģeogrāfiska reorganizēšana un Civilprocesa kodeksa reforma.
            
         
               (22)
            
            
               Ņemot vērā šo attīstību, būtu jāgroza Īstenošanas lēmums 2011/344/ES,
            
         IR PIEŅĒMUSI ŠO LĒMUMU.
   1. pants
   Īstenošanas lēmumu 2011/344/ES groza šādi:
   
               1)
            
            
               lēmuma 1. pantu groza šādi:
               
                           a)
                        
                        
                           panta 1. punktu aizstāj ar šādu:
                           "1.   Savienība nodod Portugāles rīcībā aizdevumu, kura maksimālais apjoms ir EUR 26 miljardi, ar vidējo maksimālo dzēšanas termiņu 19,5 gadi. Aizdevuma atsevišķu daļu dzēšanas termiņš var būt līdz 30 gadiem.";
                        
                     
                           b)
                        
                        
                           pievieno šādu punktu:
                           "9.   Pēc Portugāles lūguma Komisija var pagarināt atsevišķas daļas vai maksājuma dzēšanas termiņu, ja tiek ievērots 1. punktā noteiktais maksimālais vidējais dzēšanas termiņš. Minētajam nolūkam Komisija var refinansēt visu vai daļu tās aizņēmuma. Visas summas, ko Komisija aizņēmusies iepriekš, glabā ECB kontā, ko Komisija atvērusi finanšu palīdzības administrēšanai.";
                        
                     
         
               2)
            
            
               lēmuma 3. pantu groza šādi:
               
                           a)
                        
                        
                           panta 3. un 4. punktu aizstāj ar šādiem:
                           "3.   Vispārējās valdības budžeta deficīts nepārsniedz 5,9 % no IKP 2011. gadā, 5,0 % no IKP 2012. gadā, 5,5 % no IKP 2013. gadā un 4 % no IKP 2014. gadā. Šā deficīta aprēķinā neņem vērā iespējamās budžeta izmaksas banku atbalsta pasākumiem valdības finanšu sektora stratēģijas kontekstā. Budžeta konsolidāciju panāk ar augstas kvalitātes pastāvīgiem pasākumiem, samazinot konsolidācijas ietekmi uz visneaizsargātākajām grupām.
                           4.   Portugāle līdz norādītā gada beigām pieņem pasākumus, kas minēti 5. līdz 8. punktā, un konkrēti termiņi 2011.–2014. gadam tiks noteikti saprašanās memorandā. Portugāle ir gatava veikt papildu konsolidācijas pasākumus, lai sasniegtu deficīta mērķi visā programmas darbības laikā."
                        
                     
                           b)
                        
                        
                           panta 7. līdz 9. punktu aizstāj ar šādiem:
                           "7.   Saskaņā ar saprašanās memorandu Portugāle 2013. gada laikā pieņem šādus pasākumus:
                           
                                       a)
                                    
                                    
                                       vispārējās valdības budžeta deficīts 2013. gadā nepārsniedz 5,5 % no IKP. Konsolidācijas pasākumus, kas iekļauti 2013. gada budžetā, tostarp papildu budžetā, kas Parlamentam iesniegts līdz maija beigām, īsteno visu gadu. Ieņēmumu palielināšanas pasākumi ietver iedzīvotāju ienākuma nodokļa reformu, kas vienkāršo nodokļa struktūru, un palielina nodokļa bāzi, likvidējot dažas nodokļu priekšrocības, un paaugstina vidējo nodokļa likmi, vienlaikus saglabājot progresivitāti; uzņēmumu ienākuma nodokļa bāzes palielināšanu; akcīzes nodokļu palielināšanu un īpašumu aplikšanu ar lielākiem nodokļiem, un ārkārtas solidaritātes iemaksas pensijām. Izdevumu mazināšanas pasākumi ietver publiskā sektora pārvaldes, izglītības, veselības aprūpes un sociālo pabalstu racionalizēšanu; algu izdevumu samazināšanu, ko panāk, samazinot pastāvīgo un pagaidu darbinieku skaitu un samaksu par virsstundu darbu, darbības un kapitāla izdevumu samazināšanu VU; PPP līgumu pārskatīšanu; starppatēriņa samazināšanu nozaru ministrijās;
                                    
                                 
                                       b)
                                    
                                    
                                       daži pasākumi, kas izriet no publiskā sektora izdevumu pārskatīšanas, tiek piemēroti no 2013. gada. Galvenokārt tie ietver tālāku nodarbinātības samazināšanu publiskajā sektorā, kura tiek īstenota, pārveidojot īpašo mobilitātes shēmu par pārkvalificēšanās programmu, publiskā un privātā sektora darba noteikumu tuvināšanu, ko panāk, palielinot darba laiku publiskajā sektorā no 35 stundām uz 40 stundām nedēļā, publiskajā sektorā nodarbināto iemaksu palielināšanu īpašajās veselības apdrošināšanas shēmās un papildatvieglojumu samazināšanu. Racionalizācijas centieni nozaru ministrijās pārsniedz sākotnējos budžeta plānos paredzēto, un tiek turpināta sociālo tēriņu racionalizēšana. Turklāt minētie pastāvīgie pasākumi jāpapildina ar pagaidu pasākumiem, kas 2014. gada tiktu aizstāti ar pastāvīgiem pasākumiem un kas ietvertu Kohēzijas fonda resursu novirzīšanu no projektiem, kas vēl ir agrākā izstrādes stadijā, uz projektiem, kuri ir vēlākā izstrādes stadijā, un kapitāla izdevumu turpmāku samazināšanu (programma Polis);
                                    
                                 
                                       c)
                                    
                                    
                                       papildus konsolidācijas pasākumiem, kas iekļauti papildu budžetā, visas pārējās reformu īstenošanai nepieciešamās izmaiņas tiesību aktos un tiesību aktu priekšlikumus, kuras saistītas ar publiskā sektora izdevumu pārskatīšanu, pieņem valdība vai attiecīgā gadījumā — tās tiek iesniegtas Parlamentam līdz likumdošanas sesijas beigām, proti, līdz 2013. gada jūlija vidum;
                                    
                                 
                                       d)
                                    
                                    
                                       Portugāle turpina īstenot privatizācijas programmu;
                                    
                                 
                                       e)
                                    
                                    
                                       Portugāle koordinē informācijas apmaiņu starp dažādiem pārvaldes līmeņiem, lai atvieglotu ieņēmumu prognozēšanu autonomo reģionu un vietējo iestāžu 2014. gada budžetiem;
                                    
                                 
                                       f)
                                    
                                    
                                       Portugāle publiskā sektora pārvaldē intensīvāk izmanto kopējos pakalpojumus;
                                    
                                 
                                       g)
                                    
                                    
                                       Portugāle samazina nozaru ministriju vietējo filiāļu skaitu (piemēram, nodokļu, sociālā nodrošinājuma, tieslietu), apvienojot tās "Lojas do Cidadão" (vienas pieturas aģentūrā) un attīstot turpmāku e-pārvaldi arī pēc programmas pabeigšanas;
                                    
                                 
                                       h)
                                    
                                    
                                       Portugāle turpina slimnīcu tīkla reorganizāciju un racionalizāciju, specializējot, koncentrējot un samazinot slimnīcu sniegtos pakalpojumus, apvienojot slimnīcu vadību un darbību, un pabeidz darbības plāna īstenošanu līdz 2013. gada beigām;
                                    
                                 
                                       i)
                                    
                                    
                                       ar starptautiski pazīstamu ekspertu atbalstu un saskaņā ar grozījumiem Jaunajā pilsētas īpašumu izvērtēšanas likumā 6/2006 un dekrētlikumā, kas vienkāršo renovācijas administratīvo procedūru, Portugāle veic esošā mājokļu tirgus visaptverošu izvērtēšanu;
                                    
                                 
                                       j)
                                    
                                    
                                       Portugāle izstrādā valsts mēroga zemes reģistrācijas sistēmu, lai pilsētu plānošanā būtu pieejams vienmērīgāks ieguvumu un izmaksu sadalījums;
                                    
                                 
                                       k)
                                    
                                    
                                       Portugāle īsteno pasākumus, kas izklāstīti tās darbības plānos vidējās izglītības un profesionālās apmācības kvalitātes uzlabošanai, jo īpaši ievieš pārvaldības instrumentu izglītības un apmācības politikas rezultātu un ietekmes analīzei, uzraudzībai un novērtēšanai un nodibina references profesionālās skolas;
                                    
                                 
                                       l)
                                    
                                    
                                       Portugāle pabeidz plānoto sektoriālo grozījumu pieņemšanu, kas nepieciešami, lai pilnībā īstenotu Eiropas Parlamenta un Padomes Direktīvu 2006/123/EK (2006. gada 12. decembris) par pakalpojumiem iekšējā tirgū (4);
                                    
                                 
                                       m)
                                    
                                    
                                       Portugāle ievieš pasākumus, kuru mērķis ir sasniegt stabilu neizskatīto izmeklēšanas lietu samazinājumu kontekstā ar neizskatīto tiesu lietu izskatīšanu;
                                    
                                 
                                       n)
                                    
                                    
                                       valdība iesniedz Parlamentam pamatlikumu par galvenajām valsts regulatora iestādēm, lai garantētu to pilnīgu neatkarību un finanšu, administratīvās un vadības autonomiju;
                                    
                                 
                                       o)
                                    
                                    
                                       Portugāle uzlabo uzņēmējdarbības vidi, pabeidzot iesāktās reformas administratīvā sloga samazināšanai (pilnībā darbojas vienotais kontaktpunkts, ko paredz Direktīva 2006/123/EK, un "nulles atļaujas" projekti) un veicot turpmāku pašreizējo licencēšanas procedūru un noteikumu vienkāršošanu un citu ekonomiku apgrūtinošo administratīvo slogu mazināšanu, kuri ir galvenie šķēršļi saimnieciskās darbības attīstībai;
                                    
                                 
                                       p)
                                    
                                    
                                       Portugāle pabeidz ostu pārvaldes sistēmas reformu, tostarp ostu ekspluatācijas koncesiju reformu;
                                    
                                 
                                       q)
                                    
                                    
                                       Portugāle īsteno pasākumus, kas veicina transporta sistēmas darbību;
                                    
                                 
                                       r)
                                    
                                    
                                       Portugāle īsteno pasākumus, ar ko likvidē enerģijas tarifu parādu, un pilnībā transponē ES Trešo tiesību aktu paketi enerģētikas jomā;
                                    
                                 
                                       s)
                                    
                                    
                                       Portugāle nodrošina, lai tiktu piemērota jaunā tiesiskā un institucionālā PPP sistēma un lai atbilstīgi valdības iesniegtajam stratēģiskajam plānam un pārskatītajam regulējumam notiktu atkārtotas sarunas par PPP ceļu būves līgumiem ar mērķi nodrošināt vērā ņemamus fiskālos ieguvumus jo īpaši 2013. gadā;
                                    
                                 
                                       t)
                                    
                                    
                                       Portugāle turpina koncentrēties uz pasākumiem, kas vajadzīgi, lai apkarotu ar nodokļiem saistīto krāpšanu un izvairīšanos no tiem un stiprinātu nodokļu maksātāju atbilstību noteikumiem;
                                    
                                 
                                       u)
                                    
                                    
                                       saskaņā ar saprašanās memoranda noteikumiem Portugāle ievieš korekcijas atlaišanas pabalstu izmaksas režīmā;
                                    
                                 
                                       v)
                                    
                                    
                                       Portugāle veicina tādu algojuma sistēmas attīstību, kas atbilst mērķiem radīt jaunas darba vietas un uzlabot uzņēmumu konkurētspēju, lai koriģētu makroekonomisko nelīdzsvarotību. Programmas darbības laikposmā jebkurš minimālās algas palielinājums tiek noteikts tikai tad, ja to pamato ekonomikas un darba tirgus attīstība;
                                    
                                 
                                       w)
                                    
                                    
                                       Portugāle turpina uzlabot savas aktīva darba tirgus politikas efektivitāti saskaņā ar novērtējuma ziņojumu un rīcības plānu, lai uzlabotu valsts nodarbinātības dienestu darbību.
                                    
                                 8.   Vispārējās valdības budžeta deficīts 2014. gadā nepārsniedz 4,0 % no IKP. Lai sasniegtu šo mērķi, Portugāle īsteno izdevumu mazināšanas pasākumus, kas sagatavoti, veicot publiskā sektora izdevumu pārskatīšanu. Kopumā šo pasākumu apjoms 2014. gadā sasniedz 2 % no IKP, un tajā ietverts algu izdevumu samazinājums, kura mērķis ir samazināt darbinieku skaitu publiskajā sektorā, vienlaikus palielinot kvalificētāku darbinieku īpatsvaru; publiskā un privātā sektora darba noteikumu tuvināšanas turpināšana, t. i., darba stundu skaita palielināšana, darba laika uzskaites ieviešana, atvaļinājuma samazināšana; brīvprātīgas darba attiecību pārtraukšanas shēmas īstenošana un vienotas algu un piemaksu likmes ieviešana; atšķirību mazināšana starp civildienesta ierēdņu pensiju režīmu (CGA) un vispārējo pensiju sistēmu; likumā noteiktā pensionēšanās vecuma palielināšana; ja ir noteikti nepieciešams — progresīvas ilgtspējas iemaksas ieviešana. Turklāt tiek palielināti ar starppatēriņu un izdevumu programmām saistītie ietaupījumi nozaru ministrijās. Dažus pasākumus var daļēji vai pilnībā aizstāt ar citiem līdzvērtīga apjoma un kvalitātes pasākumiem.
                           9.   Lai atgūtu uzticību finanšu sektoram, Portugāle tiecas saglabāt atbilstīgu kapitāla līmeni banku sektorā un saprašanās memorandā noteiktajos termiņos nodrošināt sakārtotu parādsaistību samazināšanas procesu. Šajā sakarā Portugāle īsteno Portugāles banku sektora stratēģiju, par ko panākta vienošanās ar Komisiju, ECB un SVF tā, lai tiktu saglabāta finanšu stabilitāte. Konkrēti Portugāle:
                           
                                       a)
                                    
                                    
                                       iesaka bankām ilgtspējīgā veidā stiprināt to nodrošinājumu rezerves;
                                    
                                 
                                       b)
                                    
                                    
                                       nodrošina līdzsvarotu un sakārtotu parādsaistību samazināšanu banku sektorā, kas joprojām ir ļoti būtisks uzdevums, lai pastāvīgi likvidētu finansējuma nelīdzsvarotību un mazinātu atkarību no Eurosistēmas finansējuma vidējā termiņā. Banku finansējuma un kapitāla plānus pārskata reizi ceturksnī;
                                    
                                 
                                       c)
                                    
                                    
                                       veicina finansējuma alternatīvas uzņēmumiem un jo īpaši MVU, izmantojot dažādus pasākumus, kuru mērķis ir uzlabot to piekļuvi kapitāla tirgiem un eksporta kredītu apdrošināšanai;
                                    
                                 
                                       d)
                                    
                                    
                                       turpina racionalizēt valsts īpašumā esošo CGD grupu;
                                    
                                 
                                       e)
                                    
                                    
                                       optimizē līdzekļu atgūšanas procesu, ko BPN nodevusi trīs īpašam nolūkam dibinātām sabiedrībām, kas ir valsts īpašumā, uzticot līdzekļu pārvaldību kā ārpakalpojumu profesionālai trešai personai ar pilnvarām pakāpeniski laika gaitā atgūt līdzekļus; izvēlas kredītu pārvaldītāju, izmantojot pastāvīgu konkursa procedūru, un pilnvarās iekļauj atbilstīgus stimulus, lai maksimāli īstenotu līdzekļu atgūšanu un samazinātu darbības izmaksas; un nodrošina savlaicīgu meitasuzņēmumu un pārējo divu valstij piederošo īpašam nolūkam dibināto sabiedrību aktīvu realizāciju;
                                    
                                 
                                       f)
                                    
                                    
                                       pamatojoties uz sākotnējiem priekšlikumiem, kas sekmē uzņēmumu finansējuma alternatīvu diversifikāciju, izstrādā un īsteno risinājumus, kas uzņēmumiem nodrošina tradicionāliem banku kredītu resursiem alternatīvu finansējumu; novērtē Savienības prasībām atbilstīgo valdības finansēto eksporta kredītu apdrošināšanas sistēmas efektivitāti nolūkā veikt Savienības tiesību aktiem atbilstošus pienācīgus pasākumus eksporta veicināšanai;
                                    
                                 
                                       g)
                                    
                                    
                                       analizē banku atlabšanas plānus un dod sistēmai vadlīnijas par atlabšanas plāniem, un sagatavo noregulējuma plānus, pamatojoties uz banku iesniegtajiem ziņojumiem; nodrošina, lai tiktu veikti sākotnējie un gada noregulējuma fonda finansēšanas pasākumi un, īstenojot banku atlabšanas un noregulējuma plānus, dod priekšroku tām bankām, kam ir sistēmiska ietekme;
                                    
                                 
                                       h)
                                    
                                    
                                       ievieš finanšu iestādēm domātu sistēmu, kā iesaistīties ārpustiesas mājsaimniecību parādu pārstrukturizācijā, atvieglo uzņēmumu pieteikšanos parādu pārstrukturēšanai un īsteno rīcības plānu, kas veicina sabiedrības informētību par pārstrukturēšanas līdzekļiem;
                                    
                                 
                                       i)
                                    
                                    
                                       sagatavo ceturkšņa ziņojumus par jauno pārstrukturēšanas instrumentu īstenošanu un veic pētījumu par iesaistīto personu maksātnespēju, lai noskaidrotu, cik lietderīgi ir izmantotie parādu pārstrukturēšanas instrumenti un kādi ir iespējamie trūkumi un vājās vietas, apzina alternatīvas, kā palielināt to uzņēmumu sekmīgu atlabšanu, uz kuriem attiecas publiskā sektora izdevumu pārskatīšana (īpašā palīdzības procedūra uzņēmumiem, kas nonākuši nopietnās finansiālās grūtībā) un SIREVE (uzņēmumu atlabšanas sistēma, kur izmanto ārpustiesas vienošanās par uzņēmumiem, kas nonākuši ekonomiskās grūtībās vai kam ir nenovēršama vai faktiska maksātnespēja);
                                    
                                 
                                       j)
                                    
                                    
                                       novērtē iespējas uzlabot līdzšinējo valdības finansēto kredītlīniju darbību un pārvaldību, izveidot ceturkšņa uzraudzības un ziņošanas mehānismu par tādu valdības finansēto kredītlīniju piešķiršanu, kuru mērķis ir atvieglot MVU piekļuvi finansējumam; veic valsts garantiju sistēmas ārējo revīziju.
                                    
                                 
                     
         2. pants
   Šis lēmums ir adresēts Portugāles Republikai.
   
      Luksemburgā, 2013. gada 21. jūnijā
      
         
            Padomes vārdā –
         
         
            priekšsēdētājs
         
         M. NOONAN
      
   
   
      (1)  OV L 118, 12.5.2010., 1. lpp.
   
      (2)  OV L 159 17.6.2011., 88. lpp.
   
      (3)  OV L 376, 27.12.2006., 36. lpp.
   
      (4)  OV L 376, 27.12.2006., 36. lpp."